S-20/2007

Mál þetta er höfðað af ríkissaksóknara með ákæru 25. janúar 2007 á hendur ákærða, X, kt. ..., ... í .... Málið var dómtekið 13. febrúar sama ár.

Í ákæruskjali segir að málið sé höfðað gegn ákærða „fyrir vörslu á barnaklámi með því að hafa í október 2006 haft í vörslu sinni 11.382 ljósmyndir og 10 hreyfimyndir, sem hann aflaði sér frá árinu 1998 að telja, sem sýna börn á kynferðislegan eða klámfengin hátt. Var nánar tiltekið um að ræða 5.794 útprentaðar ljósmyndir, 597 ljósmyndir sem voru á hörðum diski í Laser turntölvu í eigu ákærða, 3.774 ljósmyndir og 10 hreyfimyndir sem voru á hörðum diski í HP Compaq tölvu í eigu ákærða og 1.217 ljósmyndir sem voru á hörðum diski í HP Compaq tölvu sem ákærði hafði til umráða á vinnustað sínum, A...skóla, E... Voru tölvurnar í eigu ákærða og útprentaðar ljósmyndir haldlagðar af lögreglu við húsleit á heimili hans þann 11. október 2006 og harður diskur í tölvu sem ákærði hafði til umráða á vinnustað sínum haldlagður við húsleit þar sama dag.

Telst þetta varða við 4. mgr. 210. gr. almennra hegningarlaga nr. 19/1940, sbr. 2. gr. laga nr. 14/2002 og 2. gr. laga nr. 74/2006.

Þess er krafist að ákærði verði dæmdur til refsingar og til að sæta upptöku samkvæmt 1. tl. 1. mgr. 69. gr. almennra hegningarlaga á framangreindum 5.794 útprentuðum ljósmyndum, Laser turntölvu og HP Compaq tölvu.“

Ákærði hefur játað skýlaust að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 125. gr. laga um meðferð opinberra mála, nr. 19/1991. Samkvæmt þessu verður ákærði sakfelldur fyrir brotið, sem réttilega er fært til refsiákvæða í ákæru.

Ákærði er með hreint sakavottorð og verður litið til þess við ákvörðun refsingar. Þá horfir það ákærða til málsbóta að hann hefur leitað til sálfræðings vegna sjúklegrar klámfíknar. Samkvæmt bréfi Ö-kvk-ef K-kvk-ef N-kvk-ef, sálfræðings, 16. febrúar 2007 sótti ákærði nokkur viðtöl þar sem áhersla var lögð á að draga úr líkum á að hegðun af þessu tagi endurtæki sig. Fullyrðir sálfræðingurinn að ákærði hafi í alla staði verið samvinnufús.

Við ákvörðun refsingar verður á hinn bóginn virt ákærða til refsiþyngingar það mikla magn af myndefni sem hann hafði í vörslum sínum og sýnir börn á ýmsum aldri á kynferðislegan og klámfengin hátt. Er þess þá einnig að gæta að mikill hluti myndanna er af grófasta tagi þar sem fram koma svívirðilegustu kynferðisbrot gegn börnum. Loks ber til þess að líta að hluta efnisins var ákærði með í sínum vörslum á vinnustað sínum í A...skóla, en með því braut hann gróflega gegn því trausti sem hann naut sem kennari við skólann. Þegar allt þetta er haft í huga verður brot ákærða talið stórfellt í skilningi 4. mgr. 210. gr. almennra hegningarlaga, sbr. lög 74/2006.

Samkvæmt því sem hér hefur verið rakið þykir refsing ákærða hæfilega ákveðin 9 mánaða fangelsi. Með hliðsjón af eðli brotsins og alvarleika þess verða ekki talin efni til að skilorðsbinda refsinguna nema að hluta. Verður fullnustu 6 mánaða af refsingunni frestað og falli sá hluti refsingarinnar niður að þremur árum liðnum frá uppkvaðningu dómsins haldi ákærði almennt skilorð 57. gr. almennra hegningarlaga.

Með vísan til þeirra lagaákvæða sem greinir í ákæru verður fallist á upptökukröfu ákæruvaldsins.

Ákærði verður jafnframt dæmdur til að greiða þóknun verjanda síns B-kk-ef L-kk-ef, héraðsdómslögmanns, sem þykir hæfilega ákveðin 118.400 krónur að meðtöldum virðisaukaskatti. Auk þess verður ákærða gert að greiða ferðakostnað verjanda samtals 24.487 krónur. Annar sakarkostnaður hefur ekki fallið til vegna rannsóknar og reksturs málsins.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærði, X, sæti fangelsi í 9 mánuði, en fresta skal fullnustu 6 mánaða af refsingunni og falli sá hluti hennar niður að þremur árum liðnum frá uppkvaðningu dómsins haldi ákærði almennt skilorð 57. gr. almennra hegningarlaga, nr. 19/1940.

Ákærði sæti upptöku á 5.794 útprentuðum ljósmyndum, Laser turntölvu og HP Compaq tölvu.

Ákærði greiði 142.887 krónur í sakarkostnað.

B-kk-nf B-kk-nf